Čelnik Mosta Božo Petrov poručio je predvečer ispred središnjice Mosta kako sa svih 15 potpisa svojih zastupnika kreće na Pantovčak kod predsjednice Republike od koje će tražiti dodatnih 24 sata za dogovor s Domoljubnom koalicijom oko sastavljanja vlade, a rekao je i kako im je šef HDZ-a Tomislav Karamarko neprihvatljiv kao novi premijer. "Nakon što smo dali priliku koaliciji Hrvatska raste da s njima sklopimo stručnu reformsku vladu i nakon toga što se dogodilo poslije, sad ćemo od predsjednice tražiti 24 sata da to pokušamo dogovoriti s drugom stranom", rekao je Petrov.

Na pitanje je li Mostu još uvijek bitno ili ne da vlada bude tripartitna, Petrov je odgovorio da je po njemu, u trenutku kad druga strana izda povjerenje, priča o tripartitnoj vladi suvišna. "Što se tiče Domoljubne koalicije, oni su jučer poslali dopis u kojem se slažu sa stručnom reformskom vladom i nestranačkim mandatarom, a ne s tripartitnom vladom. U ovom trenutku mi smo dali jednoj strani šansu i nismo tu inzistirali kad se druga strana izjasnila negativno. Ustali su sa stola, a mi smo nastavili u tom trenutku razgovarati s koalicijom Hrvatska raste", pojašnjavao je Petrov razloge zbog kojih su promijenili odluku.

Kazao je i kako su "radi onoga što se dogodilo" te zbog poziva njihovim saborskim zastupnicima i članovima Nacionalnog vijeća usred pregovora zaključili da s takvom stranom trenutno ne mogu ostvariti povjerenje, no, na pitanje tko je koga zvao nije htio odgovoriti. "Mi smo trenutno ponijeli svih 15 potpisa na uvid predsjednici, a što se tiče poziva mi smo se dogovorili unutar zajedničkog tijela i nećemo s imenima izlaziti u javnost. Zna se na zajedničkom tijelu sve što se događalo i način kako se događalo. Da će sada krenuti lov na vještice – neće, ali jako se dobro zna i druga strana isto tako jako dobro zna što se dogodilo", rekao je Petrov.

Upitan da li je Mostu šef HDZ-a Tomislav Karamarko prihvatljiv kao novi premijer lider Mosta je uzvratio kako je uvjet nestranački premijer, a na pitanje da li to znači kako im je Karamarko neprihvatljiv kratko je rekao "Da".

Božo Petrov jutarnjih nakon konzultacija kod predsjednice Kolinde Grabar-Kitarović nije bio pričljiv, no pred sjedištem Mosta na pitanje što se dogodilo u Uredu predsjednice, odgovorio je da se ondje ništa nije dogodilo, no ipak je rekao nešto značajno:

– Nije se gore dogodilo ništa, dogodilo se prije. Imam hitan sastanak Nacionalnog vijeća. Vidjet ćemo se poslije.

Čelnik Mosta Božo Petrov malo poslije izjavio je da Most prekida pregovore s koalicijom Hrvatska raste jer je u zadnjih 48 sati, dok su trajali pregovori, SDP zvao njihove saborske zastupnike i članove Nacionalnog vijeća i tražio podršku Zoranu Milanoviću za mandatara, ako pregovori ne uspiju.

– Pregovori s koalicijom Hrvatska raste su završeni! Oni zovu naše članove da daju podršku Zoranu Milanoviću za mandatara. Dosta je toga, više s njima nećemo raditi – rekao je Božo Petrov.

Dodao je da nije uzrujan od ovog trenutka.

– Uzrujan sam od sinoć jer sam tad dobio te informacije! Ne mogu vjerovati da u trenutku kad razgovarate s jednom stranom, kad sve izgleda dobro, dobijete ovako nešto. Nećemo prijeći preko toga – poručio je Božo Petrov. Dodao je da će odluke o daljnjim potezima Mosta donijeti Nacionalno vijeće.

Kasnije je ispred središnjice Mosta izjavu dao Robert Podolnjak. – Na mene nitko nije utjecao ni iz jedne ni druge koalicije – kazao je Podolnjak ispred središnjice Mosta i dodao da govori u svoje osobno ime, a ne u ime cijelog Mosta.

>> Božo Petrov nakon konzultacija bez izjava i zbunjenog pogleda odjurio s Pantovčaka